Þessar ungu konur frá Sádí-Arabíu vöktu athygli á brjóstakrabbameini í október án þess að fækka fötum . Myndin er úr safni . Reuters Nýsjálenskt veftímarit hefur tekið upp hanskann fyrir herferð sem hvetur ungar konur til að taka myndir af sér berum að ofan og senda vefsíðunni sem síðan birtir þær í því skyni að vekja athygli fólks á brjóstakrabbameini . Þrátt fyrir að málefnið sé gott hefur herferðin sem kallast „ Ég státa af fögru pari “ eða „ I've got a lovely pair “ verið harðlega gagnrýnd . Vefsíðan umrædda er aðallega hugsuð fyrir konur og fjallar hún um tísku , verslun og matreiðslu . Vinsældir hennar hafa rokið upp á síðustu dögum eða allt frá því að síðan hóf að birta myndir af berbrjósta konum . Mikið álag á vefsíðunni á miðvikudag varð til þess að hún lá tímabundið niðri . Fyrir hverjar 50 myndir sem berast lætur vefsíðan 750 bandaríkjadollara , eða 87 þúsund íslenskar krónur , af hendi rakna til krabbameinsrannsókna . Slagorðið „ Sýndu brjóstin fyrir stelpurnar , “ er notað til að hvetja konur til að senda inn myndir . Ritstjóri veftímaritsins , Tee Twyford , segist hafa fengið mjög góð viðbrögð frá þeim sem hafa greinst með sjúkdóminn , en herferðin er ekki á vegum neinna krabbameinssamtaka . Markmiðið með herferðinni er að fá konur til að tengjast brjóstunum sínum betur , sem eykur líkurnar á að heilsufarsvandamál uppgötvast fyrr en ella .